**JEGYZŐKÖNYV**

**Készült:** Telki Község Képviselő-testületének 2016. április 11-én a Polgármesteri Hivatal tárgyalójában megtartott nyilvános üléséről.

**Jelen vannak:**

Deltai Károly Polgármester

Móczár Gábor Alpolgármester

Takács Zoltán Alpolgármester

Szigeti Antal Képviselő

Halász Terézia Képviselő

Fillinger Zsófia Képviselő

dr. Lack Mónika Jegyző

Vetési Vincéné Pénzügyi csoport

Bali Mária

**Távolmaradását jelezte:**

Földvári-Nagy László Képviselő

Dr. Vida Rolland Képviselő

**Deltai Károly Polgármester** köszönti a testület tagjait és a megjelenteket. Megállapítja, hogy a Képviselő testület határozatképes 5 fő képviselő van jelen, az ülést megnyitja.

Telki Község Képviselő-testülete (egyhangú szavazattal - 5 fő képviselő volt jelen a szavazáskor) határozathozatal mellőzésével az alábbi napirendet fogadta el:

Napirend

Tájékoztató a két ülés között történt fontosabb eseményekről

**Előadó:** Polgármester

Tájékoztató a lejárt határidejű határozatok végrehajtásáról

**Előadó:** Jegyző

1./ Telki Község Önkormányzat képviselő-testületének a települési adóról szóló 16/2015.(XII.01.) önkormányzati rendeletének felülvizsgálatáról

**Előterjesztő: Polgármester**

Egyebek

**Napirendek tárgyalása**

**Tájékoztató a két ülés között történt fontosabb eseményekről**

Előadó: Polgármester

**Deltai Károly Polgármester:**

* A körforgalom munkaterületének átadása a mai nap délelőtt megtörtént. A csatornázáshoz kapcsolódó szerződést úgyszintén aláírtam, a következő 1,5 hónap az előkészítésé, ez a várakozás időszaka.
* Feltérképezésre kerül a pályázati lehetőségek tárháza, remélhetőleg ezek egy részén indulhatunk, ez elsősorban az intézményi energetikai fejlesztéseket jelenti.

**Szigeti Antal Képviselő**: Kérem, hogy mi is kapjuk meg a megfelelő tájékoztatást, ha kérdéseket tesz fel a lakosság. A várható befejezés mikorra tehető?

**Deltai Károly Polgármester**: A kivitelezés innentől számított 110 nap, azaz a határidő július 30. Ebben persze lehetnek esőnapok, de a tervezett határidő ez. Az első kapavágásra a jövő héten hétfőn, vagy kedden fog sor kerülni.

**Szigeti Antal Képviselő:** Ideálisabb lett volna a nyári időszak, mert ilyenkor a forgalom 30%-kal is csökken, de így is örülhetünk, hogy most sor kerül rá.

Telki Község Képviselő-testülete - egyhangú szavazattal (5 fő képviselő volt jelen a szavazáskor) - határozathozatal mellőzésével, tudomásul vette a tájékoztatót.

**Tájékoztató a lejárt határidejű határozatok végrehajtásáról**

Előadó: Jegyző

*Az előterjesztés a jegyzőkönyv melléklete.*

*A Polgármester a beszámoló elfogadását teszi fel szavazásra.*

Telki Község Képviselő-testülete - egyhangú szavazattal (5 fő képviselő volt jelen a szavazáskor) - határozathozatal mellőzésével, tudomásul vette a tájékoztatót.

**1./ Telki Község Önkormányzat képviselő-testületének a települési adóról szóló 16/2015.(XII.01.) önkormányzati rendeletének felülvizsgálatáról**

**Előterjesztő: Polgármester**

*Az előterjesztés a jegyzőkönyv melléklete.*

*A Polgármester a szóban megfogalmazott határozati javaslatot teszi fel szavazásra.*

A Képviselő testület 4 igen szavazattal 1 tartózkodás mellett az alábbi határozatot hozta:

**Telki község**

**Képviselő-testülete**

**44/2016. (IV. 11.) Öh. számú**

**Határozata**

**Telki Község Képviselő-testülete**

A képviselő-testület úgy határoz, hogy a települési adó rendelet felülvizsgálata tárgyában a Pénzügyi Bizottsági ülésen megfogalmazottakkal egyetért, miszerint kerüljön vissza a rendelet-tervezet a Polgármesteri Hivatal és az alpolgármester részére átdolgozásra és a Kormányhivatallal történő egyeztetést követően előreláthatólag két hét múlva kerüljön vissza a testület elé az előterjesztést.

Határidő: két hét

Felelős: Polgármester

**Egyebek:**

**Szigeti Antal Képviselő**: Bizonyára lesznek lakossági kérdések az üggyel kapcsolatban, ezért kérdezem meg, hogy korrekt tájékoztatást tudjak adni: A teljes falu csatornázásra kerül ebben a projektben?

**Deltai Károly Polgármester**: Azokon a területeken, amit a törvény enged igen, plusz a szennyvíztisztító technológiai bővítésére is sor kerül, ugyanis a település szennyvizének minősége nem a falusi, hanem a városi háztartásokból kikerülő minőség. Tőlünk gyakorlati támpontokat kértek a korábbi terveink alapján, de a tervezés fázisát teljes mértékben megismétlik, vagyis újra kezdik.

**Bali Mária**: Szeretnék egy- két lakossági észrevételt tenni. A buszmegálló elkészült a lakosság örömére és az én örömömre is, mert autóm továbbra sincs, bicajjal és gyalog járok. Viszont a buszmegállónál azóta sincs járda. Én magam lefényképeztem, amikor a felnőttek ott fociztak eső idején ott katlan van. Amióta bent voltam, hordtak ki ilyen vastag kavicsot, hát ott menjen el valaki bőrcipőben, vagy magas sarkúban, amíg el nem sántikálunk az iskola betonozott útjáig. Arra a szakaszra valami járdát nagyon szépen kérünk, az nem nagy pénz, hogy ne a vízbe járjunk. A másik az utcai nagy fák. Én konkrétan jártam itt bent többször, Polgármester Úrhoz küldtek. Velem szemben hatalmas platánfákat ültettek engedély nélkül, a Margitszigetre kell kimenni, megnézni, mekkorára nőnek, ha nem vágjuk ki időben. Biológusként mondom, a fáknak ahol a lombkoronája van, ott van a gyökere. A szembe szomszédnak a vizük már egyszer kidurrant, és az én házamhoz ment a víz. A nagy fákat az utcákon szabályozni kellene, mert úgy tudom, hogy van is, de akkor pedig kivágatni azokkal, akik engedély nélkül ültettek. Nem beszélve arról, hogy itt van a telefonomban az őszi levélszedésről készült videó, fénykép, milyen levéltömegen mentünk be, nem úgy, mint a falusi nénik, hogy mindennap söprögetnek, megvárták, míg rengeteg összegyűlik.

Több hozzászólás nem volt. Deltai Károly polgármester megköszöni a képviselőknek a részvételt és az ülést bezárja.

dr. Lack Mónika Deltai Károly

Jegyző Polgármester